Publication: Magyar Közlöny
Issue: MK-2000-78 (Year: 2000, Number: 78)
Era: 1990-2004
Section: szabályokat a 10/1993. (XII. 30.) MüM rendelet tartalmazza.
Paragraph Index: 422

a) A Vendégfogadós szakmai ismeretek számon kérése során a vizsgázó ismerje: — a vendégfogadós tevékenység helyét és jelentőségét az idegenforgalmi kínálatban; — az idegenforgalmi piac fogalmát, alapkategóriáit, hazánk idegenforgalmának aktuális kérdéseit; — Magyarország és az adott környezet, régió idegenforgalmi földrajzi adottságait, kulturális, történelmi és néprajzi értékeit; — a hazai és nemzetközi szállodaipar feladatát, gazdasági jelentőségét, kapcsolatrendszerét; — a szállodaipar jelentőségét a turizmus lebonyolításában, a kereskedelmi szálláshelyek fogalmát, osztályba sorolásának szempontjait; — a vendéglátás jelentőségét, szerepét az idegenforgalomban, ezen belül a fogadók, panziók és fizető-vendéglátók feladatát; — a vendégkör sajátosságait, a vendégek típusait, a vendégekkel való bánás eszközeit, módszereit; — a magyar gasztronómia kialakulását, a magyar konyha jellegzetes ételeit, italait; — az egyes nemzetek jellegzetes ételeit, italait, étel- és italfogyasztási szokásait; — a korszerű táplálkozás alapjait, az egyes élelmiszerek összetételét, tápanyagértékeit; — reggeli és egyéb egyszerűbb ételek ételkészítési technológiáját; — az emberi kapcsolatokat alapvetően meghatározó pszichológiai és kommunikációs alapelveket; — a panziók és egyéb magánszálláshelyek létesítésének, telepítésének szempontjait, a vendégszoba berendezését, felszerelését, az üzemeltetés személyi és tárgyi feltételeit; — a vendég fogadásával, tartózkodásával és elutazásával kapcsolatos feladatokat; — a panziók és magánszálláshelyek értékesítésével és hasznosításával foglalkozó vállalkozás indításával, működtetésével kapcsolatos teendőket; — a tevékenység gazdálkodási alapjait, az árképzés és árkialakítás módjait; — a magánszálláshelyek üzemeltetésére vonatkozó legfontosabb hatósági előírásokat; — a magánszállásadók számára nélkülözhetetlen általános és speciális adózási, pénzügyi és ügyviteli ismereteket, a devizagazdálkodással kapcsolatos alapfogalmakat, a külföldi fizetőeszközök adásvételével kapcsolatos előírásokat; — a szállásadó és a vendég jogait és kötelezettségeit, különös tekintettel a szállásadó felelősségére; — a marketing fogalmát, eszköztárát, a PR és az SP szerepét; — az üzleti levelezés, az írásbeli megállapodások, szerződések tartalmi és formai eszköztárát.

Source: https://magyarkozlony.hu/hivatalos-lapok/7044fb5e6f1692ab1a779e1277414bf8d1a38f6d/dokumentumok/0291ac70d7c2c3c0b276d29abd14024b8e1650a4/letoltes